Diari Oficial de la Generalitat Valenciana


Sumari del DOGV 9948, del 01-10-2024 (2024/9854)

RESOLUCIÓ de 22 de juliol de 2024, del director general de Medi Natural i Animal, per la qual s'aprova el pla de seguiment de l'estat general de les prades marines.
--------------------------------------------------------------------------------------------------------------------------------------------------------------------

### Dades del document

Número de DOGV
:   9948

Data del DOGV
:   01-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9854

CVE
:   LVHW-Z-9030-7070

Data del document
:   22-07-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * espècie protegida
    * legislació
    * zona protegida
    * espècie marina

El Decret 64/2022, de 20 de maig, del Consell, per a la conservació de prades de fanerògames marines a la Comunitat Valenciana ha aprovat un marc jurídic específic i actualitzat per a la conservació de les prades de fanerògames marines. En l’article 9 s’expressa l’obligació d’aprovar un pla deseguiment de l’estat general d’estes prades, a fi de facilitar el coneixement públic i millorar les polítiques i estratègies de conservació, gestió i ús sostenible del patrimoni natural i la biodiversitat, tot això alineat amb el que disposa la Llei 7/2021, de 20 de maig, de canvi climàtic i transició energètica.

Este pla de seguiment ha d’establir els indicadors i mètodes per a avaluar l’estat de conservació de les prades, les estacions de referència representatives dels diferents tipus de prades i la periodicitat dels mostrejos, així com la recuperació i homologació de dades històriques de referència. A este pla es poden integrar altres administracions, centres d’investigació, associacions i fundacions que es comprometen a obtindre i compartir les dades i indicadors previstos amb els mètodes i la periodicitat que s’han establit*.*

Així doncs, a fi de complir amb el que es disposa en la disposició final tercera del Decret 64/2022,

RESOLC

*Primer*

Aprovar el pla de seguiment de les prades de *Posidonia oceanica*  en el litoral de la Comunitat Valenciana.

*Segon*

Esta resolució tindrà efecte des del dia de la publicació en el *Diari Oficial de la Generalitat Valenciana*.

Contra esta resolució, que no esgota la via administrativa, es pot presentar un recurs d’alçada davant del secretari autonòmic de Medi Ambient i Territori en el termini d’1 mes comptat des de l’endemà de la publicació, d’acord amb el que disposen els articles 121 i 122 de la Llei 39/2015, del procediment administratiu comú de les administracions públiques.

València, 22 de juliol de 2024

Raúl Mérida Gordillo

El director general de Medi natural i Animal

ANNEX ÚNIC

Pla de seguiment de les prades de *Posidonia oceanica*  en el litoral de la Comunitat Valenciana

1. Objecte

Este pla té com a objecte complir el que s’establix en el Decret 64/2022, de 20 de maig, del Consell, per a la conservació de prades de fanerògames marines a la Comunitat Valenciana, en concret, pel que fa a l’article nové.

2. Metodologia

La metodologia per a efectuar el seguiment de les prades de *P. oceanica*  es basa en l’anàlisi de tendències per significació estadística dels pendents respectius. Els indicadors que s’han d’emprar són els macrodescriptors següents: densitat de feixos, cobertura de prada i densitat global, d’acord amb la metodologia que establix el programa POSIMED (Romero, 1985[1]; 1989[2]; Sánchez Lizaso, 1993[3]).

Els seguiments de prades en què s’aplique la metodologia d’anàlisi multivariant amb l’índex POMI-Val (Fernández Torquemada *et al*., 2008)[4]  també es podran incorporar a l’anàlisi de tendències, sempre que s’empren els valors que s’han esmentat anteriorment.

L’avaluació de l’estat de conservació per a la tècnica de POSIMED s’ha d’efectuar mitjançant l’anàlisi de tendències per significació estadística dels pendents respectius. En el cas del seguiment per POMI-Val, s’atendrà el càlcul de l’EQR corresponent. En este cas, els valors de densitat i cobertura que es prenguen mitjançant este índex es podran emprar igualment en l’anàlisi de les estacions que s’hagen realitzat amb la metodologia de POSIMED.

3. Estacions de referència

Es procurarà mantindre la xarxa d’estacions actual dels programes de seguiment referents als programes POSIMED, la Directiva marc de l’aigua, i de seguiment de reserves marines d’interés pesquer.

Les prades que són objecte de seguiment s’agrupen entorn dels espais següents:

– Reserva Natural Marina d’Irta (reserva marina d’interés pesquer de la Serra d’Irta)

– Litoral del Parc Natural del Prat de Cabanes-Torreblanca

– LIC Espai marí d’Orpesa i Benicàssim

– LIC Alguers de Borriana-Nules-Moncofa

– Espai marí comprés entre Sagunt i Alboraia

– LIC L’Almadrava (Dénia)

– Reserva Natural dels fons marins del cap de Sant Antoni (reserva marina d’interés pesquer del cap de Sant Antoni)

– LIC Espai marí de la Marina Alta

– LIC Espai marí d’Ifac i Litoral de la Marina (des del cap Blanc fins al d’Or)

– LIC Serra Gelada i Litoral de la Marina Baixa (sector d’Altea fins a l’Alfàs del Pi)

– Litoral de la Vila Joiosa

– LIC Cap de les Hortes

– LIC Espai marí de Tabarca (reserva marina d’interés pesquer de l’illa de Tabarca)

– LIC Espai marí del Cap Roig

Es fomentarà l’extensió de la xarxa d’estacions de seguiment de *P. oceanica*  i es procurarà complir les condicions següents:

1r. Que totes les prades amb la catalogació d’alt valor en l’Orde 18/2023, de 30 de juny, de la Conselleria d’Agricultura, Desenvolupament Rural, Emergència Climàtica i Transició Ecològica, per la qual s’aprova la cartografia i la catalogació que es preveu en el Decret 64/2022, compten amb almenys una estació de seguiment.

2n. Que, quan siga possible, s’establisquen estacions en els rangs de profunditat següents:

– Som: entre 0 i -6 m

– Intermedi: des de -6 m fins a -13 m

– Profund: entre -13 m i -17 m

– Límit inferior: a partir de -17 m

Quan, a conseqüència d’una declaració d’impacte ambiental, es propose realitzar un seguiment d’una prada de fanerògames marines, s’han de tindre en compte, com a referència, les estacions de seguiment existents, i en cas que s’establisquen noves estacions, els resultats que s’obtinguen s’hauran d’aportar a este pla de seguiment en el format que s’indica en el punt 6t.

4. Periodicitat

Es procurarà que els seguiments tinguen un caràcter anual i que el mostreig s’efectue entre els mesos de maig i setembre.

5. Coordinació

S’encarrega a l’Institut d’Ecologia Litoral, com a entitat responsable de la xarxa POSIMED a la Comunitat Valenciana, la coordinació d’este pla.

A este efecte, el centre contactarà anualment amb altres administracions, centres d’investigació, associacions i fundacions que es comprometen a obtindre i compartir les dades i indicadors previstos d’acord amb els mètodes i la periodicitat que s’han establit.

Els resultats s’han d’aportar, anualment, entre els mesos d’octubre i desembre.

6. Resultats

L’Institut d’Ecologia Litoral, en col·laboració amb el Servei de Vida Silvestre i Xarxa Natura 2000 de la Conselleria de Medi Ambient, Aigua, Infraestructures i Territori, elaborarà anualment els informes amb els resultats de les campanyes i les respectives anàlisis de tendències.

Les anàlisis de tendències es duran a terme en les estacions en què s’hagen acumulat un mínim de 5 campanyes, i almenys un mostreig durant els últims tres anys.

Els resultats s'incorporaran al full de càlcul per al flux de dades entre les administracions, en la qual es constatarà, per a cada estació de seguiment, els camps següents:

– Entitat responsable

– Denominació de l’estació

– Localitat

– Coordenades geogràfiques (format UTM, ETRS89, fus 30)

– Profunditat (metres amb un decimal)

– Valor mitjà de densitat (amb dos decimals i el nombre de rèpliques)

– Valor mitjà de cobertura (amb dos decimals i el nombre de rèpliques)

– Valor mitjà de densitat global (amb dos decimals)

– Dades addicionals (presència d’espècies invasores)

7. Informació i difusió

Els resultats del programa de seguiment han de ser d’accés públic, que es durà a terme per mitjà del portal web de la Conselleria de Medi Ambient, Infraestructures i Territori.

Notes

[1]  Romero, J. 1985. *Estudio ecológico de las fanerógamas marinas de la Costa Catalana: producción primaria de Posidonia oceanica (L.) Delile en las islas Medes.* Tesi doctoral. Univ. de Barcelona: 266 p.

[2]Romero, J., 1989. Note sur une méthode d’évaluation de la densité de faisceaux dans les herbiers de posidonies.*Rapport Commission Internationale Mer Mediterraneé*.

[3]  Sánchez Lizaso, J. L., 1993. *Estudio de la pradera de Posidonia oceanica (L. Delile) de la Reserva Marina de Tabarca (Alicante): fenología y producción primaria.*  Tesi doctoral. Universitat d’Alacant.121 p.

[4]  Fernández-Torquemada, Y., Díaz-Valdés, M., Colilla, F., Luna, B., Sánchez-Lizaso, J.L. i Ramos-Esplá, A.A. 2008. Descriptors from *Posidonia oceanica*  (L.) Delile meadows in coastal waters of Valencia, Spain, in the context of the EU Water Framework Directive, *ICES Journal of Marine Science*, Volume 65, Issue 8, pages 1492–1497, <https://doi.org/10.1093/icesjms/fsn146>